2022 11 4
LT
Europos Sąjungos oficialusis leidinys
C 421/39
2 PRIEDAS
Kitų tiesioginio valdymo priemonių kaupiamojo finansavimo pavyzdys (Skaitmeninės Europos programa) Sinergijos finansavimas, susijęs su Europos skaitmeninių inovacijų centrais pagal Skaitmeninės Europos programą Europos skaitmeninių inovacijų centrai yra bendra ES ir valstybių narių bei asocijuotųjų šalių, dalyvaujančių Skaitmeninės Europos programoje, investicija.
Ji įgyvendinama vykdant dviejų etapų atrankos procesą, kuris aprašytas Skaitmeninės Europos programoje (Europos Parlamento ir Tarybos reglamentas (ES) 2021/694).
Pirmiausia valstybės narės atrenka subjektus ir įtraukia juos į kandidatų sąrašą.
Vėliau Komisija iš šio sąrašo atrenka tuos subjektus, sudarysiančius Europos skaitmeninių inovacijų centrų tinklą.
Atranka grindžiama aktualumo, įgyvendinimo ir poveikio kriterijais, taip pat atsižvelgiant į geografinius, sektorinius ir technologinius aprėpties tikslus ir turimą šalies biudžetą.
Atrinktos dotacijos bendrai finansuojamos pagal Skaitmeninės Europos programą iki 50 proc., o likusią dalį valstybės narės gali bendrai finansuoti ERPF lėšomis.
(Jos taip pat gali naudotis kitais nacionaliniais viešojo ar privačiojo finansavimo šaltiniais).
Šiame praktiniame pavyzdyje paaiškinami pagrindiniai žingsniai, būtini siekiant Europos skaitmeninių inovacijų centrų finansavimo pagal Skaitmeninės Europos programą ir ERPF sinergijos.
Komisijos skaičiavimais, tokia galimybe pasinaudos maždaug 70 „susietų veiksmų“, susiję su Europos skaitmeninių inovacijų centrų įgyvendinimu.
Kadangi kiekvienas Europos skaitmeninių inovacijų centras bus įsteigtas regione, žinoma, kuri vadovaujančioji institucija bus atsakinga už pasidalijamąjį valdymą.
1 žingsnis.
Pasirengimas.
Atsakingas patvirtinantis pareigūnas koordinuoja ir bendradarbiauja su vadovaujančiąja institucija, atsakinga už veiksmą pagal pasidalijamojo valdymo fondą, visų pirma siekdamas užtikrinti finansavimo normų koordinavimą, kad bendras finansavimas neviršytų 100 proc. numatytų tinkamų finansuoti išlaidų.
— Ryšių tinklų, turinio ir technologijų GD surengė susitikimą su šiose susijusiuose veiksmuose dalyvaujančiomis valstybėmis narėmis ir jų vadovaujančiosiomis institucijomis, kad išsamiai paaiškintų procesą.
2 žingsnis.
Dviejų veiksmų susiejimas.
Tiesioginio valdymo veiksmas bus įvardijamas kaip „sinergijos veiksmas“ rengiantis skirti dotaciją arba jau patvirtinus dotaciją, iš dalies ją pakeičiant.
Pasidalijamojo valdymo veiksmas bus susietas su tiesioginio valdymo veiksmu (pavyzdžiui, naudojant VN-VI-kvietimą Nr. (projekto Nr.)). — Toks susiejimas numatytas dotacijų rengimo procese ir paskelbtas kvietimo teikti pasiūlymus dokumente.
3 žingsnis.
Dotacijos patvirtinimas ir išankstinis finansavimas.
Paramos gavėjas pasirašys du atskirus dotacijos susitarimus (1): tiesioginio valdymo dotacijos ir pasidalijamojo valdymo dotacijos susitarimus.
Paramą teikiančios institucijos užtikrins, kad bendra finansavimo norma neviršytų 100 proc. tinkamų finansuoti išlaidų.
Be to, paramą teikiančios institucijos turėtų kuo labiau suderinti abiejų dotacijų tinkamumo finansuoti laikotarpį, projekto trukmę, ataskaitų teikimo laikotarpius ir patvirtinimo terminus. — Išankstinio finansavimo mokėjimai pagal tiesioginio valdomo dotacijos susitarimą bus vykdomi įprasta tvarka.
Išankstiniai mokėjimai bus atliekami pagal pasidalijamojo valdymo dotaciją, jei tai numatyta taikomose nacionalinėse taisyklėse.
(1) Vadinamasis „dokumentas, kuriame nustatomos paramos sąlygos“, skirtas pasidalijamojo valdymo dotacijai, pagal BNR 73 straipsnio 3 dalį.